
AVIZ

asupra

propunerii legislative pentru modificarea şi completarea Legii privind practica elevilor şi studenţilor nr.258/2007
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii privind practica elevilor şi studenţilor nr.258/2007, trimisă cu adresa nr. Pl-x 366 din 29 octombrie 2013, înregistrată cu nr.4c-11/1209 din 29 octombrie 2013.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.

Iniţiativa legislativă are ca obiect de reglementare completarea Legii nr.258/2007 privind practica elevilor şi studenţilor, prin recunoaşterea stagiilor de practică efectuate pe parcursul anilor universitari drept vechime în specialitate.

Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 6 noiembrie 2013.

Membrii Comisiei au examinat propunerea legislativă supusă avizării, expunerea de motive, avizul nefavorabil al Consiliului Economic şi Social, transmis prin adresa cu nr.3216 din 24 octombrie 2013  şi avizul favorabil cu observaţii şi propuneri al Consiliului Legislativ, aviz transmis prin adresa cu nr.1172 din 25 octombrie 2013.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a propunerii legislative, cu menţiunea că nu este posibil şi legal ca stagiul de practică să reprezinte vechime în specialitatea studiilor universitare ci doar vechime în muncă, întrucât, pentru exercitarea unei activităţi de instruire practică în timpul studiilor, studenţii pot fi încadraţi pe un post corespunzător studiilor, deci la nivel de studii liceale, studiile superioare nefiind finalizate la data efectuării stagiului de practică.
În raport de obiectul şi conţinutul reglementării, iniţiativa legislativă face parte din categoria legilor organice.

